南山有奇木贈慎彥鄰
作者：徐積
朝代：宋

paragraphs: 人皆患窮餓，子獨無寒饑。
子乃何爲者，汲汲售於是。
漢之公孫弘，唐之張柬之。
子豈不知此，與世相驅馳。
南山有奇木，犖犖松檜姿。
此木在深山，年代不可知。
烟雲終日蔭，雨露早夜滋。
一幹可爲棟，一枝可爲榱。
耽耽廊廟中，小大皆可施。
子豈不知此，汲汲將何爲。
子其自努力，發憤而忘疲。
孔孟非異域，行者皆可幾。
退之雖絕足，大步亦可追。
嗟子之兄弟，與我如四支。
余言子其聽，無使我歔欷。